Bag de pansrede ruder sidder Integrationsminister Inger Støjberg og kigger ud på det libanesiske landskab. I en bil på vej mod grænseområdet nær Syrien. Hun er i det, som i flygtningedebatten i Danmark, kaldes nærområdet.

Det er her, at Inger Støjberg hellere ser, at de mange tusinde flygtninge bliver hjulpet i stedet for i Europa og ikke mindst Danmark. Her, omkring 10 kilometer fra krigen, besøger flygtninge- og integrationsminister Inger Støjberg en af de over 3000 primitive flygtningelejre. Her lever en lille del af Libanons godt 1,1 millioner registrerede syriske flygtninge.

- Man vil være et underligt menneske, hvis man ikke bliver påvirket af det, jeg skal ud og se nu. Men det kommer ikke til at ændre min holdning, fortæller hun til Nyhedernes korrespondent Rasmus Tantholdt.

Støvet hvirvler op, da kortegen med ministeren og livvagter kører ind i lejren. Børn, kvinder og mænd stimler sammen om bilerne.

Repræsentanter fra FN tager imod Inger Støjberg og viser hende ind i et af de mange telte, som flygtningene bor i. Teltet har været hjem for Amina Ahmad, hendes mand og deres tre børn i over et år.

- Good morning, siger familiens syvårige datter og giver høfligt Inger Støjberg hånden. Hun har tydeligvis øvet sig mange gange på at sige det. Og det lykkes. Den danske minister smiler bredt og svarer:

- Hello, my name is Inger.

Hårde forhold

Der er ingen møbler, kun et par madrasser der om dagen fungerer som sofa og om natten er familiens seng. Toilettet er et hul i jorden, hundrede meter derfra. Og vand må de hente i store plastictanke.

Amina fortæller Inger Støjberg, at forholdene i lejren er hårde.

- Vi lider virkelig. Der er ikke noget arbejde. Jeg er vidne til at mine børn dør. Vi er hjælpeløse, siger Amina.

Lejren her tæt på Syriens grænse i Libanon, er et af de såkaldte nærområder, som regeringen mener, er det sted, hvor flygtningene skal blive indtil krigen er slut.

- Det er jo ekstrem svært for de her mennesker her og når man oplever det går det også rent ind. Det ville jo også være mærkeligt hvis det ikke gjorde det. Fordi hvad er der for en fremtid de har? Det er jo lidt i vores hænder, siger Inger Støjberg.

I går besøgte hun en velorganiseret lejr i Jordan. Her bor flygtningene i små huse. Der er hospitaler, skoler og supermarkeder. Situationen her i Libanon er komplet anderledes.

Fastholder standpunkt

Flygtningestrømmen ud af Syrien fortsætter med uformindsket styrke. Også presset mod Europa og Danmark stiger, som af mange flygtninge er drømmedestinationen. For familien her i teltet er det dog ikke muligt rent økonomisk at rejse så langt. Inger Støjberg spørger derfor interesseret ind til familiens fremtid.

- Hvis forholdene bliver forbedret her, foretrækker vi at blive. Ellers vil vi til et andet arabisk land. vil gerne være tæt på Syrien, så vi kan komme hjem, når krigen er slut, fortæller Amina.

Halvanden time sidder ministeren og taler med familen. Og der bliver ikke lagt skjul på, at deres situation i lejren er horrible. Alligevel fastholder Inger Støjberg sit standpunkt.

- Det er uoverskueligt i nærområdet her. Det internationale samfund er nødt til at rette fokus på præcis hjælpen i nærområdet. Det her bekræfter mig i, at vi er nødt til at sætte ind og hjælpe i nærområdet, slutter Inger Støjberg og fortsætter:

- Når man sidder her, får man da lyst til at tage dem med hjem, men det kan vi bare ikke. Derfor er vi nødt til at gøre det næstbedste og det er at hjælpe i nærområdet.

Se 19 Nyhedernes indslag med Inger Støjberg i Syrien i videoen øverst - og inteview med integrationsministeren herunder:

Fakta: Zaatari-lejren i Jordan Zaatari-lejren i Jordan blev åbnet 28. juli 2012. I begyndelsen var der er en massiv tilstrømning af flygtninge fra Syrien. Da der var allerflest i lejren, boede der 140.000 mennesker. I dag bor der omkring 80.000. Zaatari-lejren har egne butikker, supermarkeder, hospital og skoler. Der er 650.000 syriske flygtninge i Jordan, der er registrerede af FN. Men flere mener, at antallet er over en million. Ifølge WFP, der er FN's fødevareprogram, så er der brug for over 300 millioner kroner for at kunne fortsætte med at uddele livsvigtig fødevarebistand til de over en halv million registrerede syriske flygtninge i Jordan indtil udgangen af året. Gennem elektroniske værdikuponer understøtter WFP over en halv million syriske flygtninge i Jordan. På den måde har WFP tilføjet over 2,5 milliarder kroner til den lokale økonomi og skabt over 400 arbejdspladser i fødevaresektoren. 11,5 million mennesker eller knap halvdelen af den syriske befolkning er drevet på flugt. 7,6 millioner er internt fordrevne i Syrien. 12 millioner mennesker har brug for humanitær assistance i Syrien. Efter nu fire et halvt år med borgerkrig i Syrien anslår menneskerettighedsgruppen Syrian Observatory for Human Rights, at over 330.000 mennesker er blevet dræbt og to millioner er blevet såret.